CELEX: 32016R1867
Language: mt
Date: 2016-10-20 00:00:00
Title: Regolament ta' Implimentazzjoni tal-Kummissjoni (UE) 2016/1867 tal-20 ta' Ottubru 2016 li jemenda l-Anness tar-Regolament (KE) Nru 3199/93 dwar il-proċeduri tar-rikonoxximent reċiproku għall-iżnaturar komplet tal-alkoħol għall-iskopijiet ta' eżenzjoni mit-taxxi tas-sisa

21.10.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 286/32
            
         REGOLAMENT TA' IMPLIMENTAZZJONI TAL-KUMMISSJONI (UE) 2016/1867
   tal-20 ta' Ottubru 2016
   li jemenda l-Anness tar-Regolament (KE) Nru 3199/93 dwar il-proċeduri tar-rikonoxximent reċiproku għall-iżnaturar komplet tal-alkoħol għall-iskopijiet ta' eżenzjoni mit-taxxi tas-sisa
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 92/83/KEE tad-19 ta' Ottubru 1992 dwar l-armonizzazzjoni tal-istrutturi tat-taxxi tas-sisa fuq l-alkoħol u x-xorb alkoħoliku (1), u b'mod partikolari l-Artikolu 27(4) tagħha,
   Billi:
   
               (1)
            
            
               Skont l-Artikolu 27(1)(a) tad-Direttiva 92/83/KEE, l-Istati Membri huma meħtieġa li jeżentaw mit-taxxa tas-sisal-alkoħol li jkun ġie żnaturat kompletament skont ir-rekwiżiti ta' kwalunkwe Stat Membru, sakemm rekwiżiti bħal dawn ikunu ġew debitament innotifikati u aċċettati skont il-kundizzjonijiet stipulati fil-paragrafi 3 u 4 ta' dak l-Artikolu.
            
         
               (2)
            
            
               L-iżnaturanti li jintużaw f'kull Stat Membru għall-iskopijiet biex jiġi żnaturat kompletament l-alkoħol skont Artikolu 27(1)(a) tad-Direttiva 92/83/KEE huma kif deskritti fl-Anness tar-Regolament tal-Kummissjoni (KE) Nru 3199/93 (2).
            
         
               (3)
            
            
               Ir-Regolament ta' Implimentazzjoni tal-Kummissjoni (UE) Nru 162/2013 (3) introdoċa proċedura komuni għall-iżnaturar komplet tal-alkoħol. Dik il-proċedura komuni tinvolvi l-użu, għal kull ettolitru ta' etanol assolut, ta' tliet litri ta' alkoħol isopropil (IPA), ta' tliet litri ta' metiletilketon (MEK) u ta' gramma waħda ta' benżoat tad-denatonju. Dik il-proċedura komuni kienet maħsuba sabiex tissostitwixxi d-diversi proċeduri nazzjonali għall-iżnaturar sabiex jiġu evitati l-evażjoni, l-evitar u l-abbuż.
            
         
               (4)
            
            
               Minkejja li l-proċedura komuni tal-iżnaturar hi rikonoxxuta bħala robusta, effiċjenti u effettiva fil-ġielda kontra l-frodi billi timpedixxi l-konsum aċċidentali jew deliberat, fil-biċċa l-kbira tal-użi tal-industrija ma ġietx applikata, l-aktar minħabba l-ispejjeż ogħla ta' dik il-proċedura f'paragun ma' xi proċeduri nazzjonali għall-iżnaturar. L-għadd kbir ta' proċeduri nazzjonali għall-iżnaturar idgħajjef is-superviżjoni effettiva u joffri opportunitajiet għal frodi.
            
         
               (5)
            
            
               F'diskussjonijiet mal-awtoritajiet kompetenti u wara li ġew ikkunsidrati l-fehmiet tal-industrija, intlaħaq kunsens dwar proċedura komuni unika tal-iżnaturar. Din il-proċedura tinvolvi inqas spejjeż, billi tnaqqas il-kwantità meħtieġa ta' alkoħol isopropil (IPA), ta' metiletilketon (MEK) u ta' benżoat tad-denatonju għal kull ettolitru ta' etanol assolut, filwaqt li tiggarantixxi livell adegwat ta' prevenzjoni.
            
         
               (6)
            
            
               Konsegwentement, il-proċeduri nazzjonali kollha għall-iżnaturar għandhom jitneħħew mill-Anness tar-Regolament (KE) Nru 3199/93. L-Istati Membri li jkomplu jużaw proċeduri nazzjonali għall-iżnaturar se jagħmlu dan skont il-kondizzjonijiet tal-Artikolu 27(1)(b) tad-Direttiva 92/83/KEE, li jipprevedi eżenzjoni mid-dazju tas-sisa armonizzat għall-alkoħol żnaturat użat għall-manifattura ta' kull prodott li mhuwiex għall-konsum mill-bnedmin.
            
         
               (7)
            
            
               Il-Kummissjoni bagħtet il-komunikazzjonijiet kollha msemmija fl-Artikolu 27(3) tad-Direttiva 92/83/KEE lill-Istati Membri l-oħra.
            
         
               (8)
            
            
               Ma waslet l-ebda oġġezzjoni, kif imsemmija fl-Artikolu 27(4) tad-Direttiva 92/83/KEE, rigward ir-rekwiżiti notifikati.
            
         
               (9)
            
            
               Huwa xieraq li jingħata perjodu ta' żmien raġonevoli li jippermetti lill-industrija żmien biżżejjed biex tadatta l-proċedura komuni il-ġodda għall-iżnaturar u biex tkun tista' tissodisfa obbligi kuntrattwali eżistenti.
            
         
               (10)
            
            
               Għaldaqstant, ir-Regolament (KE) Nru 3199/93 għandu jiġi emendat skont dan,
            
         
               (11)
            
            
               Il-miżuri stipulati f'dan ir-Regolament huma skont il-fehma tal-Kumitat tad-Dazji tas-Sisa,
            
         ADOTTAT DAN IR-REGOLAMENT:
   Artikolu 1
   L-Anness tar-Regolament (KE) Nru 3199/93 jinbidel bit-test fl-Anness ta' dan ir-Regolament.
   Artikolu 2
   Dan ir-Regolament għandu jidħol fis-seħħ fl-għoxrin jum wara d-data tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Huwa għandu japplika mill-1 ta' Awwissu 2017.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-20 ta' Ottubru 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 316, 31.10.1992, p. 21.
   
      (2)  Ir-Regolament tal-Kummissjoni (KE) Nru 3199/93 tat-22 ta' Novembru 1993 dwar ir-rikonoxximent reċiproku ta' proċeduri għall-iżnaturar komplet tal-alkoħol għall-iskopijiet ta' eżenzjoni mit-taxxa tas-sisa (ĠU L 288, 23.11.1993, p. 12).
   
      (3)  Ir-Regolament ta' Implimentazzjoni tal-Kummissjoni (UE) Nru 162/2013 tal-21 ta' Frar 2013 li jemenda l-Anness għar-Regolament (KE) Nru 3199/93 dwar il-proċeduri tar-rikonoxximent reċiproku għall-iżnaturar komplet tal-alkoħol għall-iskopijiet ta' eżenzjoni mit-taxxi tas-sisa (ĠU L 49, 22.2.2013, p. 55).
   
      ANNESS
      
         
            “ANNESS
            
                        1.
                     
                     
                        Lista ta' prodotti awtorizzati, bin-numru ta' reġistrazzjoni tagħhom tal-Chemical Abstracts Service (CAS), għall-iżnaturar komplet tal-alkoħol:
                        
                                    Benżoat tad-denatonju
                                 
                                 
                                    CAS: 3734-33-6
                                 
                              
                                    Alkoħol isopropil (IPA)
                                 
                                 
                                    CAS: 67-63-0
                                 
                              
                                    Metiletilketon (butanon) (MEK)
                                 
                                 
                                    CAS: 78-93-3
                                 
                              
                  
                        2.
                     
                     
                        Sinonimi tal-prodotti awtorizzati huma disponibbli f'diversi lingwi Ewropej fil-bażi tad-dejta tal-Inventarju Doganali Ewropew dwar is-Sustanzi Kimiċi.
                     
                  
                        3.
                     
                     
                        It-terminu ‘etanol assolut’ huwa użat f'dan l-anness b'konformità mat-terminoloġija użata mill-Unjoni Internazzjonali tal-Kimika Pura u Applikata (IUPAC)
                     
                  
                        4.
                     
                     
                        Il-proċedura komuni tal-iżnaturar li tintuża fl-Istati Membri kollha għall-alkoħol żnaturat kompletament:
                        Għal kull ettolitru ta' etanol assolut għandhom jiżdiedu s-sustanzi li ġejjin:
                        
                                    —
                                 
                                 
                                    1,0 litru ta' alkoħol isopropil (IPA),
                                 
                              
                                    —
                                 
                                 
                                    1,0 litru ta' metiletilketon (MEK),
                                 
                              
                                    —
                                 
                                 
                                    1,0 gramma ta' benżoat tad-denatonju.
                                 
                              
                  
                        5.
                     
                     
                        Iż-żebgħa tista' tiġi miżjuda mal-alkoħol żnaturat biex tagħtih kulur karatteristiku, li jagħmlu immedjatament identifikabbli.”